ለዘንድሮ የአረንጓዴ አሻራ መርሃ ግብር 5 ነጥብ 9 ቢሊዮን ችግኞች ተዘጋጅተዋል
አዲስ አበባ፡- በዘንድሮው ዓመት የአረንጓዴ አሻራ ችግኝ ተከላ መርሀ ግብር 5 ነጥብ 9 ቢሊዮን ችግኞች መዘጋጀታቸውን የግብርና ሚኒስቴር አስታወቀ:: እስካሁን ሁለት ቢሊዮን ችግኞች መተከላቸውም ተገልጿል፡፡ በግብርና ሚኒስቴር የተፈጥሮ ሀብት ልማት ጥበቃና አጠቃቀም ዳይሬክተርና የብሄራዊ አረንጓዴ አሻራ ችግኝ ተከላ ኮሚቴ ጸሐፊ አቶ ተፈራ ታደሰ በተለይ ለአዲስ ዘመን ጋዜጣ እንደገለጹት፤ ዘንድሮ አምስት ቢሊዮን ችግኞችን ለመትከል ታስቦ 5 ነጥብ 9 ቢሊዮን ችግኞችን ማፍላት ተችሏል፡፡ ከአምስት ቢሊዮኑ ውጭ ያሉት ችግኞች ከተተከሉ በኋላ የሚሞቱትን ችግኞች ለመተካት ታስበው ነው የተዘጋጁት፡፡ በዚህም እስካሁን ባለው አፈጻጸም ሁለት ቢሊዮን ችግኞች ተተክለዋል፡፡ የተከላ ቦታ ልየታ ቀደም ብሎ መጀመሩን የገለጹት አቶ ተፈራ፤ በዚህም አምስት ቢሊዮን አስር ሚሊዮን የችግኝ መትከያ ጉድጓዶች መቆፈራቸውንና አሁን ባለው ነባራዊ ሁኔታም የታሰበውን ያህል ችግኝ ለመትከል የሚያስችል የቦታ ዝግጅት መደረጉን ገልጸዋል፡፡ አቶ ተፈራ ሥራው በፌዴራልና በክልል ደረጃ በተቋቋሙ ኮሚቴዎች አማካኝነት እንደሚመራ ጠቁመው፤ እነዚህ ኮሚቴዎችም በአጠቃላይ የሚከናወኑ የአረንጓዴ አሻራ ችግኝ ተከላ ሥራን የሚያስተባብሩ፣ ድጋፍ የሚያደርጉና የሚቆጣጠሩ መሆናቸውን ገልጸዋል፡፡ ጅምሩና ክትትሉ በጥሩ ሁኔታ እየተከናወነ መሆኑም አመላክተዋል፡፡ የቴክኖሎጂና ኢኖቬሽን ሚኒስቴር ደግሞ ተዓማኒነት ያለው መረጃ እንዲሰጥ በማድረግ ሂደት ውስጥ የራሱን አስተዋጽኦ ከማበርከት አልፎ፤ ሥራውን ከቴክኖሎጂ ውጤቶች አንጻር ሥርዓት ዘርግቶ በተሻለ ሁኔታ ክትትል እያደረገበት ይገኛልም ብለዋል፡፡ የችግኝ ተከላው ቀደም
ብሎ እንደጀመረ በመግለጽ፤
የተከላ መርሀ ግብሩ
በቀጣይም እንደየአካባቢዎች የሥነ
ምህዳር ሁኔታ እንደሚከናወን
አስታውቀዋል፡፡ ይህ መረጃ
እስከተጠናከረበት ጊዜ ድረስም
ሁለት ቢሊዮን ችግኝ
መተከሉን ገልጸዋል፡፡ ከዚህ
በኋላም በሙሉ አቅም
ተከላው ስለሚከናወን ቁጥሩ
እንደሚጨምር ተናግረዋል እንደ አቶ ተፈራ ገለጻ፤ ከባለፈው ዓመት ጀምሮ ግፊት የተደረገው ነገር ችግኞች በዘፈቀደ የትኛውም ቦታ ላይ እንዳይተከሉ ነው፡፡ ይህም የተከላ ቦታዎችን የጂኦግራፊ መረጃ በትክልል ለመስጠት እንዲያስችል ነው:: በዚህም ከአምናው የተሻለ የጂኦግራፊ መረጃ ያለው ተከላ እየተከናወነ ይገኛል፡፡ ይህ ማለት ችግኞች የት ቦታ እንደተተከሉ የሚያሳውቅና ከጊዜ በኋላም መጽደቅ አለመጽደቃቸውን ቦታው ድረስ ሄዶ ለማየት የሚያስችል ሲስተም ነው፡፡ እንዲህ አይነቱ ተግባር ለምርምርና ለቀጣይ ስትራቴጂ ነደፋ ያገለግላል፡፡ የኮሮና ቫይረስ ወረርሽኝ ለችግኝ ተከላው ዋነኛ ፈተና መሆኑን የሚናገሩት ዳይሬክተሩ፤ ወረርሽኙ መራራቅን እንደሚፈልግና ችግኝ ተከላው ደግሞ በህብረት የሚከናወን እንደመሆኑ ያለውን ሁኔታ ግምት ውስጥ አስገብቶ ለመስራት ለወረርሽኑ ተጋላጭነትን በመቀነስ ጥንቃቄ በተሞለባት መንገድ እየተከናወነ መሆኑን ጠቅሰዋል፡፡ ሰዎች ተከላውን በየዕለቱ በጥቂት በማከናወን የታለመውን ግብ ለማሳካት እየተሰራ መሆኑን፤ ሥራው በአብዛኛው ቁጥራቸው አነስተኛ የሆኑ ቡድኖች አራርቆ እንዲተክሉ በማድረግ የሚከናወን ሲሆን፤ ተሳታፊው አርሶ አደሮችም በዚህ መልኩ ግንዛቤ ተሰጥቷቸው ወደ ሥራ መግባታቸውን ጠቁመዋል፡፡ በቅርቡ ባጋጠመው አገራዊ
ጉዳይ በኦሮሚያ ክልል
ላይመቀዛቀዝ ታይቶ እንደነበርና በሌሎች የአገሪቱ አካባቢዎች ግን ያለ እንከን ሲከናወን እንደነበር አስታውሰው፤ በኦሮሚያ ክልልም ወዲያው ወደ ሥራ መገባት መቻሉን ተናግረዋል፡፡ የነበረውን ውጥረት ወደ ሥራ ቀይሮ ከመሥራት አኳያ የተሰጠውን የአመራር ክህሎትም አድንቀዋል፡፡ “ምንም እንኳን ወቅታዊው አገራዊ ሁኔታ ተከላውን ለማከናወን ውስን ተግዳሮት ፈጥሮ የነበረ ቢሆንም፤ በባህላዊ እሴት በተተከለ ዛፍ ስር መልካም ነገሮች ሲደረጉ ነበር የሚለውን እሳቤ መነሻ በማድረግ፤ ጉዳዩን ከማርገብ አንጻር ችግኝ መትከል በራሱ እንደ በጎ ጎን መታየት እንዳለበት ማስገንዘብ ተችሏል፡፡ በተለይ ከአርቲስት ሃጫሉ ሁንዴሳ ግድያ ጋር ተያይዞ ፓርኮችን በስሙ መሰየም፣ በእርሱ ስም ችግኝ መትከልና መሰል በጎ ተግባራት እየተከናወኑ ይገኛሉ፡፡ በዚህ አግባብም የችግኝ ተከላው ግብ ሳይደናቀፍ እየተሰራ ነው” ነው ሲሉ ገልጸዋል፡፡ እንደ ቴክኒክ ኮሚቴው ግንዛቤና ችግኞቹ እንደሚተከሉበት የሥነ ምህዳር ሁኔታ ተከላው ፈጥኖ የሚከናወንባቸውና ዘግየት ብሎ የሚጀምርባቸው አካባቢዎች ያሉ ሲሆን፤ በአጠቃላይ በዘንድሮው ዓመት ለመትከል የታሰበው የአምስት ቢሊዮን ችግኞች ተከላ መርሀ ግብሩ አብዛኛው ሐምሌ 25 ቀን 2012ዓ.ም ይጠናቀቃል፡፡አዲስ ዘመን ሐምሌ10/2012አዲሱ ገረመው